POSIBLES IDEAS PARA UNHA HOMILÍA CON NENOS

11 MARZO 2018

**40 días CAMIÑANDO: No TÚNEL.**

**Abandona a ESCURIDADE e vaite á LUZ.**

**1. VER: No túnel**

-Podemos facer o xogo do Lazarillo: tápanse os ollos de varios membros do grupo, o resto os guía por un camiño con obstáculos procurando que non caian. Logo cámbianse os roles. Dialogamos ao final como nos sentimos e que é máis fácil ser acompañantes ou acompañados.

-Deixamos o templo da semana pasada e este domingo tócanos **atravesar un túnel.** Dialogade se vos atreveriades a entrar sen luz, o que sentiriades ao non saber o que vos podedes atopar ou cara a onde ir… Pero se vos quixésedes esconder, a escuridade sería ideal… Pero en xeral todos prefiren camiñar con luz que andar sen ver nada, non?

***Pasaches algún momento na túa vida no que a tristeza***

***ou o medo te fixesen sentir que andabas a escuras?***

2.**XULGAR: Xesús veu ao mundo a ser a luz**

-**Xesús,** no evanxeo de hoxe, **atópase con Nicodemo**, un fariseo que ás agachadas vai de noite a falar con Xesús, porque necesita atopar luz na súa vida. Xesús explícalle que ***“Deus enviou o seu fillo ao mundo para salvalo”… “a luz veu ao mundo pero os homes preferiron a escuridade á luz”.***

**QUE NOS QUERE DICIR XESÚS?**

-**Como Nicodemo**, **atopamos tramos escuros** na vida, debido a unha enfermidade, un enfado, un fracaso, e non sabemos cara a onde tirar. Se camiñamos así, corremos o perigo de tropezarnos e ata caernos, perder a alegría... Por iso necesitamos atopar unha luz.

**-Xesús é a nosa luz,** se o escoitamos e o aceptamos, irá iluminando eses momentos escuros, dará sentido, será a nosa alegría, a nosa esperanza, a nosa fortaleza. Descubriremos que xa nunca estaremos sos.

**-Se Xesús é a nosa luz a nosa vida será toda AMOR,** e co noso amor iremos poñendo luz na nosa vida e ao noso redor, como fixo el con todos…

**-Pero corremos o perigo de elixir a escuridade,** as malas obras e rexeitar a Xesús.

***Que pode darche Xesús?***

***Déixaslle ser a túa luz?***

**3.ACTUAR: Abandona a escuridade e vaite á luz.**

-Descubride que escuridades hai na vosa vida, na vosa familia, no trato cos demais. Comentade como podedes prender a luz de Xesús poñendo amor alí onde vos atopedes.

-Poderiamos facer unha oración decorando con velas grandes e pequenas, lámpadas distintas e un lema: “Xesús é a nosa luz, que nunca andemos ás escuras”.

-Envía aos teus colegas o debuxo coa mensaxe: “Xesús, que sempre sexas a miña luz”.

***Que vas facer esta semana?***

**LECTURAS**

* **2º libro das Crónicas 36, 14-16. 19-23 (breve): *A ira e a misericordia***

***do Señor serán manifestadas no exilio e na liberación do pobo.***

No ano primeiro de Ciro, rei de Persia, para cumprir o que dixera Deus por medio de Xeremías, o Señor moveu a Ciro, rei de Persia, a promulgar de palabra e por escrito en todo o seu reino: *«Así di Ciro, rei de Persia: O Señor, Deus do ceo, entregoume todos os reinos da terra.* ***El encargoume construírlle un templo en Xerusalén de Xudá. Quen de entre vós pertenza a ese pobo, pode volver.*** *Que o Señor, o seu Deus, estea con el!».*

Palabra do Señor.

* **Salmo 136: R/.-**

***Que se me pegue a lingua ao padal se non me acordo de ti.***

* **Efesios 2, 4-10:**

***Mortos polos pecados, estades salvados por pura graza.***

* **Xoán 3, 14-21: *Deus enviou o seu Fillo para que o mundo se salve por el.***

|  |
| --- |
| **Narrador:** Naquel tempo díxolle Xesús a Nicodemo:  **Xesús:** *-«O mesmo que Moisés elevou a serpe no deserto, así* ***ten que ser elevado o Fillo do home****, para que todo o que cre nel teña vida eterna. Porque tanto amou Deus o mundo, que entregou ao seu Unixénito, para que todo o que cre nel non pereza, senón que teña vida eterna. Porque Deus non enviou o seu Fillo ao mundo para xulgar o mundo, senón para que o mundo se salve por el. O que cre nel non será xulgado; o que non cre xa está xulgado, porque non creu no nome do Unixénito de Deus.*  *Este é o xuízo: que a luz veu ao mundo, e* ***os homes preferiron a tebra á luz,*** *porque as súas obras eran malas. Pois todo o que obra o mal detesta a luz, e non se achega á luz, para non verse acusado polas súas obras. En cambio, o que obra a verdade achégase á luz, para que se vexa que as súas obras están feitas segundo Deus».*  ***Palabra do Señor.***  ***(Narrador - Xesús).*** |